Planet Zoo

***Planet Zoo*** er et simulatorspill fra 2019 som er utviklet og gitt ut av Frontier Developments for Windows. Spillet er en åndelig oppfølger til *Zoo Tycoon* og *[[Zoo Tycoon 2]]*, med spillmekanismer som er hentet fra studioets forrige utgivelse, *[[Planet Coaster]]*. Planet Zoo går ut på å bygge og administrere en dyrehage. Versjoner for PlayStation 5 og Xbox Series X/S ble utgitt i 2024.

I likhet med *Planet Coaster* fikk spillet ros av kritikere på bakgrunn av de avanserte byggeverktøyene, samt realistiske dyreskildringer og vektlegging av miljøbevaringstemaer. Samtidig fikk spillet også kritikk på at byggingen og administreringen var for kompleks for en del spillere. *Planet Zoo* har siden utgivelsen fått flere nedlastbare innholdspakker som blant annet legger til flere dyrearter. Spillet solgte over en million eksemplarer de første seks månedene på markedet.

## Spilloversikt
*Planet Zoo* gir spillere i oppdrag å bygge en dyrehage, der man kan velge blant 76 dyrearter i basisspillet i tillegg til 111 ekstra arter som er tilgjengelig gjennom 17 ulike nedlastbare innholdspakker og en Deluxe Edition. Dyrenes atferd styres av kunstig intelligens, og de oppfører seg på en lignende måte som sine virkelige motparter. For eksempel har ulver en flokkmentalitet og dyr fra de afrikanske slettene (som elefanter, sjiraffer, sebraer, gnuer og bøfler) kan leve i et habitat med hverandre uten at det oppstår problemer. Hver art har unike krav og behov som spillerne må tilfredsstille gjennom å bygge en passende innhegning og tilby tilstrekkelige fasiliteter som leker, mat og temperatur. Rovdyr kan angripe og drepe andre dyr, men i motsetning til *Zoo Tycoon* kan de ikke angripe parkens gjester. Hvert dyr har sitt eget genom i spillets avlssystem, som gir egenskaper som forventet levealder, størrelse, helse og fruktbarhet. Dette kan overføres til deres avkom. Gjennom avlssystemet kan elementer som innavl ha negative konsekvenser for avkommets helse og velvære.

I tillegg til å ta vare på dyrenes velferd, må spilleren også forholde seg til det å administrere parken som en institusjon. Dette inkluderer det å ansette personale, bygge gjeste- og personalfasiliteter, utføre forskning og jobbe for bevaring av truede arter. I likhet med *[[Planet Coaster]]* tilbyr *Planet Zoo* over 1000 byggeklosser som seter, belysning, busker, trær, gjerder og mer. Safari-, båt-, tog-, monorail- og gondolturer kan også bygges rundt i dyrehagen for å tilby transport og flere måter for gjestene å se dyrene på. Spillet har en dag/natt-syklus, værmønstre og til og med realistisk avføringsfysikk.

## Utvikling og utgivelse
Spillet ble annonsert den 24. april 2019 og ble utgitt 5. november 2019. Annonseringen mottok mye omtale fra fans av *Planet Coaster* og den originale *Zoo Tycoon*-serien. *Planet Zoo* ble laget i Frontiers egne Cobra-spillmotor.

Frontier har fortsatt å støtte fans av spillet gjennom en rekke gratis oppdateringer. Disse oppdateringene har inkludert nytt innhold som landskapselementer, blant annet planter og bygningsdeler, nye menyer og grensesnittutvidelser, og en rekke nye spillmekanismer som arvelig fargevariasjoner, salgsautomater, førstepersonskameramodus og muligheten for at dyr kan dykke under vann. Frontier feirer spillets jubileum hvert år med en «jubileumsoppdatering», som vanligvis legger til en ny dyreart til spillet. Så langt har jubileumsdyrene vært broketmaki, hjort og javelina. En versjon for PlayStation 5 og Xbox Series X/S, *Planet Zoo: Console Edition*, ble utgitt 26. mars 2024.

## Referanser